Straat van Malakka

Die Straat van Malakka (Maleis: Selat Melaka; Indonesies: Selat Malaka; Thai: ช่องแคบมะละกา; Tamil: மலாக்கா நீரிணை, Malākkā nīriṇai; Chinees: 馬六甲海峽/马六甲海峡) is ’n smal seestraat van 930 km tussen die Maleise Skiereiland en die Indonesiese eiland Soematra. As die hoofkanaal tussen die Indiese en Stille Oseaan is dit een van die belangrikste skeepsroetes in die wêreld. Dit is genoem na die Sultanaat Malakka, wat tussen 1400 en 1511 oor die argipel regeer het; die hoofstad daarvan was in die hedendaagse Maleisiese staat Malakka.

Ekonomiese belang 
Uit ’n ekonomiese en strategiese oogpunt is die Staat van Malakka een van die belangrikste skeepslane in die wêreld.

Dit is die belangrikste handelsroete ter see tussen die Indiese en Stille Oseaan en verbind groot Asiatiese ekonomieë soos dié van Indië, Thailand, Indonesië, Maleisie, die Filippyne, Singapoer, China, Japan, Taiwan en Suid-Korea. Meer as 94 000 skepe vaar elke jaar deur die straat en dit is dus ook een van die besigste seestrate ter wêreld: Sowat 25% van die wêreld se handelsgoedere beweeg daardeur, insluitende olie, Chinees vervaardigde produkte, steenkool, palmolie en Indonesiese koffie. Sowat ’n kwart van alle olie wat oor die see vervoer word, gaan deur die seestraat, veral van die Persiese Golf na Asië. Dit is ook een van die wêreld se grootste bottelnekke, want dit vernou suid van Singapoer tot net 2,8 km.

Gevare vir skepe 
Seerowery is ’n probleem in die seestraat. Dit was veral in die 2000's ’n groot gevaar, met ’n toename sedert die aanvalle op 11 September 2001. Nadat aanvalle in die eerste helfte van 2004 weer toegeneem het, het vlote in die streek die waters strenger gepatrolleer. Daarna het aanvalle op skepe in die Straat van Malakka afgeneem, tot 79 in 2005 en 50 in 2006. Volgens onlangse verslae is aanvalle in onlangse tye heeltemal gestaak.

Daar is 34 skeepswrakke in die kanaal, sommige sedert die 1880's, en dit hou ’n gevaar van botsings in in die vlak, smal seestraat.

Nog ’n gevaar is die rook weens bosbrande op Soematra. Dit kan sigbaarheid tot 200 m laat afneem en dit dwing skepe op baie stadig te vaar in die besige seestraat, waar vragskepe van langer as 350 m soms vaar.

Verwysings

Skakels 

  

Seestrate
Geografie van Indië
Geografie van Indonesië
Geografie van Maleisië
Geografie van Singapoer
Geografie van Thailand
Indiese Oseaan
Stille Oseaan